SZKUBANIE PIYRZO
Jak juz osprawialach, kolegowali my sie z Hankym od bajtla. Wiela razy Hanek przijyzdzol do nos yno po to, coby nom prziwiyzc co ze swiniobicio, pora jajec, abo grzibow czy jagodow, kere jego Mama uzbiyrala w lesie.
Przi chalpie mieli konsek pola, kaj sadziyli kartofle i gymiza, a we chlywiku czimali pora gynsi, kaczkow, kurow, pora krolikow…no tak, jak na malutkij gospodarce – yno dlo siebie. Pora dni przed Dzieciontkym przijyzdzol Hanek i prziwoziol gyns, coby my mieli na swiynta. I prawie o te gynsi idzie we tyj gyszichcie.
Matka od Hanka szkubala gynsi i potym na zima przijyzdzala do nos z takom srogom torbom polnom piyrzo. Nooo…myslala, coby bolo na pierziny dlo mie na wiano:-)
Jaaa…i robiolo sie gymitlich. Ogyn szczylol we zeleznioku, cieplo rozlaziolo sie we colkij kuchni. We kozdy wieczor przilazioly ciotki i kamratki od moji Mamy, siodaly w kuchni dookola stola, a we pojszczodku na stole bola tako skrzinka z piyrzym do szkubanio. Kozdo szkubaczka czimala na klinie miska, do kery slatowaly piorka, a kile ciepaly na ziymia. Jak keros miala juz polno miska, to sula te oszkubane piyrze do inleta, w kerym na wiyrchu bola malo dziura. Ta dziura potym, jak juz inlet bol polny, Mama zaszywala.
Ale dycki, jak szkubaczki juz poszly do dom, musialy my z Mamom poschroniac. A niy bolo to leko, bo wszyndzie furgaly konski piyrzo i kfap, lazlo to do gymby, do nosa, ze wszyscy psikali! Trza bolo dowac pozor przi jedzyniu, bo tyz sie tam te piyrze cislo.
Kfap to nawet znodlach miyndzy sznitami chleba, jak jadlach sniodanie we szkole.
Ale niy te piyrze boly do mie nojwazniejsze. Jo miala nojwiynkszo uciecha jak szkubaczki spiywaly i osprawialy wice. Smiychu bolo co niymiara! Potym Mama robiola wieczerzo, warzola tyj, kawa zbozowo abo kakauszale z mlykym. A jak juz wszystke piyrze bolo oszkubane, to urzondzali my fyjderbal. Mama upiykla kolocza, jako babowka, nawarzola bonkawy i robiyli my se fajer. Przilazioly wszystke szkubaczki i niyskoro do wieczora my fajrowali, spiywali i szpasowali, Mama nalola do keliszkow jakijs slodkij gorzoly i wszystke se wypioly, coby bolo weselij, a jo niy dostalach ani polzac! Na drugi dziyn wszystke szly szkubac piyrze kaj indzij. Niyroz brala mie Mama ze sobom i musialach tyz szkubac.
Po pierzinach i zoglowkach z prawdziwego piyrzo nic juz niy zostalo. Dzisiej jest wszystko sztuczne: sztepdeki, zoglowki, nawet oblyczki na nie. Yno fajne wspomniynia zostaly.
Barbara Matusiewicz
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn sot_Latn